En af de mest populære konservative politikere, tidligere kultur-, udenrigs- og miljøminister Per Stig Møller, genopstiller ikke til næste valg.

Samtidig sår han tvivl om, hvorvidt han bliver i Folketinget valgperioden ud, hvis der først kommer valg igen i 2015, skriver Berlingske.

- Jeg havde egentlig helst været fri for at tage det valg, vi netop har haft. Men man overtalte mig til at blive. Og der siger jeg så, at jeg tager under ingen omstændigheder næste valg med.

- Det er bedst at få på plads, når jeg har truffet beslutningen, siger 69-årige Per Stig Møller.

Han er glad for, at K-formand Lars Barfoed allerede nu overtager kandidaturet i den konservative højborg Frederiksberg.

De konservative vælgere kan ikke være sikre på, at Per Stig Møller sidder i Folketinget valgperioden ud.

- Man kan ikke være sikker på noget i den her verden. Jeg kan også være blevet syg eller være død. Jeg går ikke i morgen, hvis det er det, du spørger om. Men jeg har ikke taget stilling til, om jeg sidder hele valgperioden ud.

- Det kommer lidt an på, hvor lang tid den varer. Jeg vil også godt nå noget andet her i livet. Der er nogle bøger, jeg gerne vil have skrevet, siger Per Stig Møller.

De Konservative fik en kæmpe vælgerlussing ved folketingsvalget i september, da partiet blev mere end halveret.

Alligevel frygter formand Lars Barfoed ikke, at flere tidligere konservative ministre kører træt i rollen som oppositionspolitikere i Folketingets mindste parti.

- Det er naturligt nok, at Per Stig Møller, med den alder han har, beslutter sig til noget andet. Jeg mærker ikke, at der hos nogen andre er tegn på, at de ikke er sultne efter en ny periode i regering. Det tror jeg bestemt, de er, siger Lars Barfoed.

/ritzau/